

VLADA REPUBLIKE HRVATSKE

Zagreb, 23. prosinca 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo prostornoga uređenja, graditeljstva i državne imovine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Programa razvoja kružnog gospodarenja prostorom i zgradama za razdoblje od 2021. do 2030. godine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 2. Zakona o Vladi Republike Hrvatske („Narodne novine“, broj 150/11, 119/14, 93/16 i 116/18) i članka 47.d Zakona o gradnji („Narodne novine“, broj 153/13, 20/17, 39/19 i 125/19), Vlada Republike Hrvatske je na sjednici održanoj \_\_\_\_\_\_\_\_\_\_\_ 2021. godine donijela

O D L U K U

**o donošenju Programa razvoja kružnog gospodarenja prostorom i zgradama za razdoblje od 2021. do 2030. godine**

**I.**

Donosi se Program razvoja kružnog gospodarenja prostorom i zgradama za razdoblje od 2021. do 2030. godine u tekstu koji je Vladi Republike Hrvatske dostavilo Ministarstvo prostornoga uređenja, graditeljstva i državne imovine aktom, KLASA: 360-01/21-16/3, URBROJ: 531-05-2-21-27 od 3. prosinca 2021. godine.

**II.**

Sufinanciranje i provedba Programa iz točke I. ove Odluke osigurat će se iz sredstava europskih strukturnih i investicijskih fondova za novo financijsko razdoblje 2021.-2027. godine, iz Mehanizma za oporavak i otpornost putem Nacionalnog plana oporavka i otpornosti 2021.-2026. te iz sredstava različitih financijskih institucija i vlastitih učešća korisnika.

**III.**

Zadužuje se Ministarstvo prostornoga uređenja, graditeljstva i državne imovine da Program iz točke I. ove Odluke objavi na svojim mrežnim stranicama

**IV.**

Ova Odluka stupa na snagu danom donošenja, a objavit će se u Narodnim novinama.

Klasa:

Urbroj:

Zagreb,

Predsjednik

mr. sc. Andrej Plenković

**O B R A Z L O Ž E N J E**

Izrada Programa razvoja kružnog gospodarenja prostorom i zgradama za razdoblje od 2021. do 2030. godine (u daljnjem tekstu: Program razvoja KG) propisana je člankom 47.d Zakona o gradnji („Narodne novine“, broj 153/13, 20/17, 39/19 i 125/19), a doprinosi provedbi Strategije prostornog razvoja Republike Hrvatske („Narodne novine“, broj 106/17), temeljnog državnog dokumenta za usmjeravanje razvoja u prostoru te postizanju strateškog cilja Ekološka i energetska tranzicija za klimatsku neutralnost u razvojnom smjeru Zelena i digitalna tranzicija Nacionalne razvojne strategije Republike Hrvatske do 2030. godine („Narodne novine“, broj 13/2021) .

Provedba Programa razvoja KG sufinancirati će se iz europskih strukturnih i investicijskih fondova u novom financijskom razdoblju 2021. - 2027. godine i iz Mehanizma za oporavak i otpornost putem Nacionalnog plana oporavka i otpornosti 2021.-2026., u svrhu postizanje ciljeva te realizaciju mjera, aktivnosti i projekata predviđenih Programom.

Program razvoja KG ima brojne, mjerljive, koristi za društvo u cjelini – gospodarske, društvene i okolišne, koje čine tri stupa održivog razvoja, a najznačajniji očekivani učinci njegove provedbe su:

* gospodarska stabilnost temeljem neovisnosti o primarnim sirovinama
* ekonomski rast temeljem veće vrijednosti i dostupnosti materijala
* povećanje stope zaposlenosti
* troškovno optimizirani cjeloživotni vijek zgrada
* povećanje broja ponovno korištenih prostora i zgrada
* povećanje trajnosti, stabilnosti i sigurnosti zgrada i bolja energetska učinkovitosti istih
* usporavanje širenja i/ili kontrolirano širenje građevinskih područja
* otpornost zgrada na očekivane klimatske promjene i katastrofalne događaje
* smanjenje ugljičnog otiska zgrada
* smanjenje zagađenja zemlje, vode i zraka, očuvanje okoliša
* smanjene količine građevnog otpada
* podizanje društvene svijesti o održivom okolišu i načelima kružne ekonomije
* poboljšanje zdravlja i dobrobiti ljudi
* povećanje pristupačnosti i sigurnosti
* očuvanje kulturnih i društvenih vrijednosti.

Provedbom Programa razvoja KG, Vlada Republike Hrvatske potiče investicije koje imaju pozitivan učinak na državni proračun.

Slijedom navedenog, ovom Odlukom Vlada Republike Hrvatske donosi Program razvoja kružnog gospodarenja prostorom i zgradama za razdoblje od 2021. do 2030. godine koji je izradilo Ministarstvo prostornoga uređenja, graditeljstva i državne imovine.